Rosa Lund (EL), 2023-04-27:
Tak for det.
I 1951 var Danmark et af de første lande, som skrev under på FN's flygtningekonvention.
Inden da havde verden set ufattelige lidelser og oplevet, hvad konsekvenserne kan være, når folk er nødt til at flygte fra deres hjemland blot for at opdage, at andre lande ignorerer deres bøn om hjælp.
Desværre var Danmark ikke meget bedre selv, før vi skrev under på flygtningekonventionen.
Vi afviste jo jøder på flugt fra Tyskland helt frem til 1943.
Det er på den historiske baggrund, at flygtningekonventionen blev skabt, og Danmark var som sagt blandt de første til at skrive under på den flygtningekonvention og skrive under på, at mennesker på flugt skal have ret til asyl.
På den måde kan man sige, at det er en stolt dansk tradition at hjælpe mennesker på flugt.
Derfor kan det jo undre, at et parti som Dansk Folkeparti, som ellers går op i danske traditioner, nu vil gøre op med den glimrende tradition, at vi selvfølgelig hjælper mennesker på flugt.
I de seneste år har vi igen og igen hørt fra den her talerstol, jeg står på nu, og også i den her debat, at Danmark bliver overrendt af asylansøgere.
Det er blevet gentaget så mange gange, at det virker, som om alle bare tager for givet, at det er sandt, og igen og igen bliver det brugt som argument for, at Danmark er nødt til at være så hårde som overhovedet muligt i udlændingepolitikken.
Men selv om der nok er mange i salen her, som ikke ønsker at tale om det, er sandheden jo, at der faktisk lige p.t. er meget, meget få flygtninge, der kommer til Danmark.
Nu står vi så igen og har den her debat, som vi har haft rigtig mange gange før, og jeg synes egentlig, at det på mange måder er meget kærkomment, for det giver jo også mig og Enhedslisten mulighed for at sige fra over for den diskurs, som hersker herinde, om, at det der med asylansøgere og mennesker, der flygter, løser vi bare ved at lave et modtagecenter i et andet land, og at så holder mennesker bare helt automatisk op med at være på flugt.
Jeg må simpelt hen sige, at jeg synes, at det er useriøst, og at jeg synes, at det er bundnaivt.
Enhedslisten kan ikke støtte det her forslag.
Vi synes, det er godt, at vi har FN's flygtningekonvention.
Vi er store tilhængere af, at vi tager flere kvoteflygtninge – meget store tilhængere.
Men jeg kan bare ikke se nogen steder i det her forslag, at den måde, vi skal løse asylsystemets problemer på, selvfølgelig er ved at tage flere kvoteflygtninge og ved at lave en bedre intern fordeling af asylansøgerne i EU.
Jeg kan ikke se, hvordan det her forslag skal løse flygtningekrisen.
Jeg vil også gerne lige sige, at det jo ikke var sådan, at flygtningekrisen stoppede i 2015.
Det var bare der, vi i Danmark kunne se mennesker, der gik på vejene.
Der er sådan set mere end 80 millioner mennesker på flugt på verdensplan lige nu.
Det er bare for at sige, når vi taler om, at vi nu står over for en ny migrantkrise, en ny flygtningekrise, som hr. Mikkel Bjørn fik sagt i begrundelsen for det her forslag, at der ikke er noget nyt ved den her situation.
Der er mange mennesker på flugt på verdensplan; det har der været i lang tid.
Og Danmark har desværre placeret sig et rigtig sørgeligt sted i forhold til at kunne løse den flygtningekrise, mener vi i Enhedslisten.
Det kommer nok ikke som nogen overraskelse for forslagsstillerne, at Enhedslisten ikke kan støtte det her beslutningsforslag.